钦定古今图书集成/明伦汇编/交谊典/第065卷 > 《为举人上翰林萧侍郎启》前人
## 钦定古今图书集成/明伦汇编/交谊典/第065卷 > 《为举人上翰林萧侍郎启》前人

某启。某闻师旷之琴，不鼓之则无以召元鹤；杨羲之
石，不用之即无以聘应龙。物既有之，言亦由是。伏惟
侍郎学士絪缊降秀，翕辟资华。天上比方，但有文星
粗尔；人间拟议，未将泰华为然。爰自妙龄，遂肩名辈。
当时人物，何戢惟效于褚公；迩日风流，杜又难方于
卫玠。加以弘成与石，郭璞传豪。涣水倘来，皆逢藻缋；
荆峰若至，只有璆琳。合沓缣缃，纵横笔砚。三都作序，
不劳皇甫士安；万乘为寮，只有东方曼倩。况从近岁，
且有外虞。傅介子在楼兰国中，奇功未就；班仲叔于
玉门关外，报命犹赊。虽太平之业已隆，而震耀之威
尚作。侍郎又绸缪武帐，密勿皇图。九天九地之兵，宁
因旧学；七纵七擒之术，固已元通；用视草之工，解按
剑之怒。手为天马，心绘国图。九重之中，暂烦前箸；万
里之外，辄敢衡车。位诚在于论思，功已参于镇抚。图
书之府，鼎鼐之司。伊咎悬遗怅之诚，夔说贮妨贤之
愧。载惟后命，夫岂逾时。抑某又闻之：昔管仲经邦，宾
客有二；周公待士，吐握皆三。邴丞相之车茵，宁弹醉
客；平津侯之宾馆，不碍布衣。并脂粉简编，冠缨图史，
后之披卷，皆若升堂侍郎，美誉旁流，高节弥折，担簦
者成市，蹑𫏋者如云。此乃前贤后贤，不殊轨辙；往哲
来哲，非异门墙。纵燕有黄金之台，齐为碣石之馆，料
其栋宇，必已荒芜。若某者，陋若左思，丑同王粲，须眉
不及于崔琰，腰腹无预于郑元。若值庭兰，固多惭德；
如逢岩电，不望齐名。重以惠劣襧生，专非董氏，殊颜
回之《易》铸，若宰我之难雕。徒欲万卷咸披，且乏五行
俱下。叨从岁赋，勉致文编。户户酱瓿，惟闻见辱；人人
虀臼，不肯留题。再困于鱼登，一惭于雁序。然天付直
气，家传义方，虽在颛蒙，不苟述作。广绝交之论，抑有
旨焉；移太常之书，非无为也。顷者曾干阍侍，获拜堂
皇，既容纳之有加，遂希望之滋甚。尔后以毛伤崇弹，
鳞损任钩，拔刺不迁，噞喁无暇。既乖受教，便以经时。
今孝秀员来，风霜已积。秦人屡出，自欲焚舟；楚卒数
奔，谁教拔斾。是以更持鱼目，当夜肆以沽诸；复挈豚
蹄，祝天时之未已。义诚多愧，志亦可怜。倘蒙犹枉铅
华，更施丹雘，俾其恩地，不在他门。虽不及采椽，倍枝
梧于大厦；亦庶乎秭米，增流衍于神仓。与夫九九之
能，犹或万万相远。诚深词切，声急响烦。仰郭泰之龟
龙，望仲尼之日月。濡毫伏纸，亿万常心。干冒尊严，伏
用战灼。谨启